cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb cy it cy cy cy cy cy cy cy cy cy cy cy cy cy cy cy en cy cy en su de cy cy af cy cy en cy en es
Diffiniad yw sêr nos Wener y 'Steddfod | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Shw'mae Su'mae: Dysgu Cymraeg
Mas ar y Maes
Diffiniad yw sêr nos Wener y 'Steddfod
Gyda thocynnau eisoes ar werth ar gyfer nosweithiau eraill Eisteddfod Genedlaethol Caerdydd, y cwestiwn mawr sydd dal heb ei ateb yw pwy fydd yn perfformio yn y slot eiconig ar Lwyfan y Maes BBC Radio Cymru nos Wener eleni?
Cawn gamu nôl i’r 90au mewn steil eleni, wrth i un o fandiau mwyaf poblogaidd y ddegawd ail-ffurfio ar gyfer noson fawr Llwyfan y Maes BBC Radio Cymru - Diffiniad.  Yn un o fandiau parti mawr y sîn, mae’u caneuon yn dal i apelio at bobl o bob oed, ac mae’u caneuon eisoes wedi’u hychwanegu at wasanaethau fel Spotify ac iTunes.  Bydd promo arbennig ar gyfer y noson yn cael ei ryddhau ar gyfryngau cymdeithasol gan yr Eisteddfod a Diffiniad am 19.00 heno (18 Ebrill).
Dyma’r grŵp a anfarwolodd glasur Injaroc, Calon, ac a ddaeth â gwên i wynebau cenhedlaeth gyfan o Gymry gyda’u hanthemau cofiadwy wrth iddyn nhw fynd i frig y sîn fel un o fandiau mawr y cyfnod.
Yn wreiddiol o ardal Yr Wyddgrug yn y gogledd ddwyrain, ffurfiwyd Diffiniad pan oedd y sîn ‘House’ ar ei anterth, gyda’r ffaith eu bod mor agos at glybiau enwog Cream yn Lerpwl a’r Hacienda ym Manceinion wedi dylanwadu’n drwm ar eu steil o gerddoriaeth.
Gan ddilyn ôl troed Tŷ Gwydr, ffrwydrodd Diffiniad ar y sîn Gymraeg ac aros yno ar y brig am flynyddoedd, cyn rhoi’r gorau iddi ar ôl chwarae’u gig olaf ym Maes B yn 2001.
Meddai Ian Cottrell o’r band, “Mae ‘na alw wedi bod ar Diffiniad i ail-ffurfio ers blynyddoedd bellach, ond doedd yr amser byth yn iawn.  Roedden ni i gyd yn teimlo bod angen i ni ddisgwyl am y cyfle iawn cyn cytuno i berfformio fel grŵp eto.
“Ar ôl i Eden berfformio yn y slot yma yn yr Eisteddfod y llynedd, roedden ni’n gwybod mai hwn oedd y slot iawn i ni fel band hefyd, a phan ddaeth yr Eisteddfod atom ni, roedd yn gyfle rhy dda i’w golli.  Rydyn ni wir yn edrych ymlaen at gloi nos Wener ar Lwyfan y Maes BBC Radio Cymru eleni - mae’n dipyn o beth cael dilyn ôl troed artistiaid fel Edward H, Geraint Jarman a Huw Chiswell.”
Meddai Sioned Edwards sy’n trefnu gweithgareddau cerddorol yr Eisteddfod, “Mae cymaint o bobl wedi cysylltu gyda’r Eisteddfod yn y gobaith mai Diffiniad fydd yn ymddangos yn y slot yma nos Wener, a dyma ymateb i’r galw drwy ofyn iddyn nhw ail-ffurfio i berfformio ar y Llwyfan.
“Mae’u caneuon nhw'r un mor gofiadwy ag erioed, ac fe fydd yn gyfle i ni i gyd gamu nôl i’r 90au a mwynhau rhai o glasuron y sîn Gymraeg.  Alla i ddim aros i’w gweld nhw’n perfformio eto!”
Mae heddiw hefyd yn gyfle i gyhoeddi’n ffurfiol fod BBC Radio Cymru’n noddi Llwyfan y Maes eleni, ac mae enw swyddogol y Llwyfan am y flwyddyn fydd Llwyfan y Maes BBC Radio Cymru.
Dywedodd Prif Weithredwr yr Eisteddfod, Elfed Roberts, “Rydym yn ddiolchgar i BBC Radio Cymru am noddi’r Llwyfan eleni, ac yn edrych ymlaen at weithio gyda’n gilydd yn ystod y cyfnod hyd at yr Eisteddfod ac yn ystod yr wythnos ei hun.  Mae Llwyfan y Maes BBC Radio Cymru wedi’i osod yn y lleoliad perffaith yn Roald Dahl Plass o flaen Canolfan Mileniwm Cymru, a bydd yn sicr yn gyfle i gynulleidfa selog yr Eisteddfod ynghyd â chynulleidfa newydd ac anghyfarwydd i alw draw yn rhad ac am ddim i fwynhau bandiau a pherfformwyr gorau Cymru o ganol dydd tan yn hwyr gyda’r nos.”
Ychwanegodd Betsan Powys, Golygydd BBC Cymru, “Rydym fel gwasanaeth wrth ein boddau gyda’r cyhoeddiad heddiw mai Diffiniad fydd yn cloi nos Wener Llwyfan y Maes, ac yn gyfle i ni gyhoeddi’r bartneriaeth rhwng yr Eisteddfod a BBC Radio Cymru eleni.  Rydym yn falch iawn o gefnogi Llwyfan y Maes BBC Radio Cymru, ac yn edrych ymlaen at weld yr arlwy sy’n cael ei drefnu gan yr Eisteddfod ar y Llwyfan drwy gydol yr Ŵyl.
“Bydd yr wythnos yn uchafbwynt i’n teithiau haf ni ac mae’r bartneriaeth hon yn gyfle arall i ni a’n cyflwynwyr gysylltu’n uniongyrchol gyda’n cynulleidfa, ac rydym yn edrych ymlaen at fod yn rhan o Eisteddfod drefol ac arbrofol Caerdydd ym mis Awst eleni.”
Bydd modd gweld Diffiniad a gweddill artistiaid Llwyfan y Maes BBC Radio Cymru’n rhad ac am ddim yn ystod Eisteddfod Genedlaethol Caerdydd o 3-11 Awst.  Cyhoeddir amserlenni llawn ar-lein yn ystod Mai.
Mae tocynnau cyngherddau eisoes ar werth ar-lein, www.eisteddfod.cymru, neu drwy ffonio 0845 4090 800.  Am ragor o wybodaeth ewch ar-lein.
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.